ЗэфIэкIышхуэ къагъэлъагъуэ
Воронеж къалэм щекIуэкIащ студентхэм бгырыпх бэнэкIэмкIэ я урысейпсо зэхьэзэхуэ. Къэбэрдей-Балъкъэрым и спортсменхэм абы зэфIэкI лъагэ къыщагъэлъэгъуащ икIи медалих къыщахьащ.
Къэралым и еджапIэ нэхъыщхьэу 67-м я бэнакIуэ 238-рэ зыхэта зэхьэзэхуэм къыщыхахащ бадзэуэгъуэм и 6 — 10-хэм Къэзан щекIуэкIыну Дунейпсо универсиадэм хэтынухэр.
Жемгуразов Азрэт килограмми 100-м щIигъухэм я зэпеуэм дыщэ медаль къыщихьащ. Тхьэгъэлэдж Азэмэт (кг 62-рэ), хьэрхуэрэгъу къыхуэхъуа, Тэтэрстаным щыщ дунейпсо чемпион Гарипов Марат къыхигъащIэри, дыжьыныр къыIэрыхьащ. Дэхъушокъуэ Хьэчими (кг 100) къылъысар етIуанэ увыпIэрщ. Жэз медалыр къахьащ Эфендиев Расул (кг 90), Сокъур Артур (кг 90), Мысост Мурзэбэч (кг 100-м щIигъу) сымэ.
Зэпеуэм япэ увыпIищыр къыщызыхьахэр Дунейпсо Универсиадэм кIуэну Урысей Федерацэм и командэ къыхэхам хагъэхьащ.
Ди щIалэхэр зэхьэзэхуэм хуагъэхьэзыращ тренерхэу ГъуаплъащIэ Замир, Гаженов Юрий, ГъуаплъащIэ Арсен, Къудей Заур, Чочаев Елдар сымэ.
Гъэунэ Светланэ,
КъБР-м Спортымрэ туризмэмкIэ
и министерствэм и пресс-IуэхущIапIэм и лэжьакIуэ.
